میاں نواز شریف حقائق سے نظریں نہ چرائیں‘ وہ بھارت کے ساتھ پیار کی پینگیں بڑھانے کیلئے بے تاب ہیں‘ پاکستان اور بھارت کے درمیان بنیادی تنازعہ کشمیر ہے جسے قائداعظم محمدعلی جناح نے پاکستان کی شہ رگ قرار دیا اور اس کو دشمن کے پنجہ استبداد سے چھڑانے کیلئے انگریز قائم مقام آرمی چیف جنرل ڈگلس گریسی کو باقاعدہ لشکر کشی کا حکم دیا تھا۔ قائد کی رحلت کے بعد آنیوالے حکمرانوں نے مسئلہ کشمیر قوم کے باپ کے ساتھ ہی دفن کر دیا۔ نواز شریف تو اپنی پارٹی کو اقبال و قائد کی پارٹی قرار دیتے اور اکابرین کی جان نشینی کے دعویدار بھی ہیں‘ خود کو قائداعظم ثانی کہلواکر طبیعت میں فرحت محسوس کرتے ہیں۔ اس لئے پاکستان کی شہ رگ کو واگزار کرانے میں ان کو سب سے بڑھ کر کوشش کرنی چاہیے لیکن انکے بھارت نواز بیانات سے محب وطن حلقوں میں مایوسی پھیل رہی ہے۔